Postup pri dovoze
1.	Pri individuálnej kúpe vozidla v zahraničí si nezabudnite vyžiadať certifikát konformity (COC), osvedčenie o evidencii alebo vyradení vozidla z evidencie v krajine pôvodu vozidla (čiže tam, kde ste vozidlo nadobudli).Ak sú doklady o nadobudnutí vozidla a certifikát konformity v inom jazyku, nechajte si ich úradne preložiť. 
2.	Ak vozidlo dovážate po vlastnej osi, potrebujete si zaobstarať prevozné značky. Ich platnosť je dvojtýždňová. Závisí to aj od štátu, z ktorého vozidlo dovážate a na koľko značku žiadate, od toho sa odvíja aj poplatok vrátane poistenia. 
3.	Ak ste si certifikát COC nezabezpečili v cudzine (inak ho vydáva výrobca a zabezpečiť by ho mal predávajúci), môžete oň požiadať aj na Slovensku u zástupcu výrobcu značky, čo býva spravidla hlavný importér. Môžete sa však stretnúť aj s jeho odmietavou reakciou. Importér vy vás však mal aspoň usmerniť, ako ďalej postupovať. V konečnom dôsledku aj importér žiada o doklad COC priamo u výrobcu. 
4.	Žiadateľ sa potom dostaví na príslušný obvodný úrad, odbor dopravy v mieste bydliska, kde predloží žiadosť o schválenie jednotlivo dovezeného vozidla alebo žiadosť o uznanie typového schválenie ES alebo žiadosť o uznanie typového schválenia (takzvané národné schválenie) jednotlivo dovezeného vozidla. Žiadosť musí obsahovať identifikačné údaje žiadateľa. V prípade fyzickej osoby: meno, priezvisko, dátum a miesto narodenia, bydlisko. V prípade právnickej osoby:obchodné meno – názov právnickej osoby, sídlo, IČO, meno a priezvisko osoby (štatutárny orgán), podpis štatutárnej osoby (všetky údaje musia súhlasiť s výpisom z obchodného registra) a odtlačok pečiatky. Musí tiež obsahovať všetky identifikačné údaje vozidla. Podnikateľské subjekty musia predložiť platný výpis z obchodného registra (PO) alebo platný výpis zo živnostenského registra (FO). 
5.	K žiadosti pripojí žiadateľ doklad o nadobudnutí vozidla. Môže ísť napríklad o kúpnu zmluvu, faktúru alebo darovaciu zmluvu. Potom predloží osvedčenie o evidencii (technický preukaz) alebo potvrdenie o vyradení vozidla z evidencie v krajine pôvodu. Pri dovoze z tretích krajín (mimo EÚ) aj doklad o prepustení tovaru do voľného obehu (ktorý vydáva colnica). Nuž a napokon certifikát konformity COC. 
6.	Žiadateľ zaplatí správny poplatok (1 000/ 2 000 Sk) a dopravný úrad vydá majiteľovi vozidla rozhodnutie o prerušení konania. S týmto rozhodnutím o správnom konaní, kópiou žiadosti ide žiadateľ na technickú prehliadku na stanicu technickej kontroly (STK). 
7.	Žiadateľ absolvuje s dovezeným ojazdeným vozidlom na STK technickú prehliadku v rozsahu podľa druhu žiadosti (ak má vozidlo COC doklad, tak v rozsahu pravidelnej technickej kontroly). Táto povinnosť sa týka aj nových vozidiel z dovozu. STK mu vydá protokol o technickej skúške. Technické kontroly (ani osvedčenia o nich) si zatiaľ členské štáty EÚ vzájomne neuznávajú. 
8.	V prípade schvaľovania vozidla s naftovým motorom musí vozidlo absolvovať aj emisnú kontrolu. Aj to sa rovnako týka i nových vozidiel. 
9.	Ešte pred ďalším postupom na dopravnom úrade musí žiadateľ zaplatiť príspevok do recyklačného fondu formou poštovej poukážky, ktorú dostane na dopravnom úrade. 
10.	Ak má žiadateľ protokol o technickej prehliadke s hodnotením „spôsobilé“ a doklad o zaplatení recyklačného poplatku (2 000 Sk do Recyklačného fondu), predloží ich úradníkom obvodného úradu. Dopravný úrad mu vydá rozhodnutie o typovom schválení jednotlivo dovezeného vozidla a vystaví mu osvedčenie o evidencii vozidla (od 1. marca 2005 sa už vydávajú iba OEV). 
11.	Následne si majiteľ vozidla vyberie poisťovňu, ktorá ho zmluvne poistí a ktorá mu vydá potvrdenie o poistení(v niektorých poisťovniach je to možné hneď po príchode na Slovensko). 
12.	Napokon žiadateľ navštívi dopravný inšpektorát (DI), kde predloží rozhodnutie a Osvedčenie o evidencii vozidla z obvodného dopravného úradu, nadobúdací doklad, potvrdenie o zmluvnom poistení vozidla a svoje identifikačné doklady. DI zoberie vozidlo do evidencie a za príslušný správny poplatok  (1150 Sk) mu pridelí evidenčné čísla (bývalé ŠPZ). 
13.	Pri novom aute (mladšie ako 6 mesiacov od prvej registrácie s maximálne 6 000 najazdenými kilometrami) je majiteľ povinný podať do 7 dní daňové priznanie na príslušnom daňovom úrade a v tej istej lehote zaplatiť DPH vo výške 19 percent. Pri ojazdených vozidlách DPH zaplatíte v nákupnej cene vozidla už v zahraničí. 
Osobitné upozornenie!
Doklady v inom ako slovenskom alebo českom jazyku je nevyhnutné preložiť do slovenčiny. Pozor, nerobte preklady do češtiny. V prípade, ak sú dvojjazyčné, je potrebný preklad oboch jazykov. Preklad môže uskutočniť výlučne prekladateľ, ktorý je registrovaný v zozname oficiálnych tlmočníkov. Pretože preklady sú drahé, dopravné úrady odporúčajú žiadateľom, aby najprv s nimi prekonzultovali, ktoré treba nevyhnutne preložiť a ktoré nie. Pri prekladoch osvedčenia o evidencii alebo dokladu o vyradení z evidencie z krajiny pôvodu sa prekladá vždy originál. COC doklad a nadobúdací doklad (faktúra, kúpna alebo darovacia zmluva) sa vždy prekladá fotokópia. Ich originál sa predkladá iba na nahliadnutie!!!

http://www.euroinfo.gov.sk/index/go.php?id=1226